REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/352-15

31. jul 2015. godine

B e o g r a d

ZAPISNIK

SA 53. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 31. JULA 2015. GODINE

Sednica je počela u 12,05 časova.

 Sednicom je predsedavao Zoran Babić, predsednik Odbora.

Sednici su prisustvovali članovi Odbora: Aleksandar Marković, Milisav Petronijević, Snežana Malović, Ljubiša Stojmirović (pristupio u toku razmatranja prve tačke dnevnog reda, a sednicu napustio tokom razmatranja pete tačke dnevnog reda), Dušica Stojković i Darko Laketić.

Sednici su prisustvovali zamenici odsutnih članova Odbora: Srđan Kružević, zamenik Petra Petrovića; Adriana Anastasov, zamenik Katarine Rakić; Mira Petrović, zamenik Milana Krkobabića i Suzana Spasojević, zamenik Đorđa Milićevića (pristupila u toku razmatranja prve tačke dnevnog reda).

Sednici su prisustvovale i Brankica Janković, Poverenik za zaštitu ravnopravnosti; Antigona Andonov, šefica kabineta Poverenika za zaštitu ravnopravnosti; Jana Ljubičić, generalni sekretar Narodne skupštine i Maja Pavlović, načelnik Odeljenja za budžetske, finansijsko-računovodstvene i poslove javnih nabavki.

Sednici nisu prisustvovali članovi Odbora: Petar Petrović, Katarina Rakić, Olgica Batić, Milan Krkobabić, Đorđe Milićević, Borislav Stefanović, Saša Maksimović, Veroljub Matić, Obrad Isailović i Dragana Barišić.

Na predlog predsednika, uz napomenu da se u tački 4. predloga saziva potkrala tehnička greška u nazivu funkcije tako da treba da stoji zamenik sekretara Republičke izborne komisije, Odbor je jednoglasno utvrdio sledeći

D n e v n i r e d:

- usvajanje zapisnika sa 52. sednice Odbora -

 1. Razmatranje zahteva Poverenika za zaštitu ravnopravnosti za davanje saglasnosti za zasnivanje radnog odnosa sa novim licima (21 broj 112-1939/15 od 28. jula 2015. godine);

2. Razmatranje Izveštaja o korišćenju i raspolaganju sredstvima za rad Narodne skupštine u periodu januar - jun 2015. godine koji je podnela generalni sekretar Narodne skupštine (03 broj: 400-1743/15 od 01. jula 2015. godine);

3. Razmatranje zahteva Biljane Ilić - Stošić, narodnog poslanika, za ostvarivanje prava na isplatu mesečne naknade na ime zakupa stana u Beogradu (21 broj: 120-1793/15 od 07. jula 2015. godine);

4. Razmatranje zahteva Veljka Odalovića, zamenika sekretara Republičke izborne komisije za obavljanje druge javne funkcije (21 broj 02-1925/15 od 27. jula 2015. godine);

5. Utvrđivanje spiska lica za izdavanje nalepnica za parkiranje A-I i A-II;

6. R a z n o.

Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnik sa 52. sednice Odbora.

 **Prva tačka dnevnog reda**: Razmatranje zahteva Poverenika za zaštitu ravnopravnosti za davanje saglasnosti za zasnivanje radnog odnosa sa novim licima (21 broj 112-1939/15 od 28. jula 2015. godine)

Brankica Janković, Poverenik za zaštitu ravnopravnosti, obrazložila je prisutnim članovima i zamenicima članova Odbora, zahtev koji je podnet u skladu sa članom 6. stav 3. Zakona o izmenama i dopunama Zakona o budžetskom sistemu („Službeni glasnik RS“, broj 108/2013) i Odlukom Odbora o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, 21 Broj: 112-2043/14, od 20. juna 2014. godine, kojim je zatražena saglasnost za zasnivanje radnog odnosa na neodređeno vreme sa osam novih lica u Stručnoj službi Poverenika. Kako je istakla, potreba za angažovanjem novih lica je usledila radi popunjavanja slobodnih radnih mesta, u cilju nesmetanog obavljanja poslova iz nadležnosti Poverenika. Takođe je precizirala da je podneti zahtev u skladu sa Pravilnikom o unutrašnjem uređenju i sistematizaciji radnih mesta u Stručnoj službi Poverenika za zaštitu ravnopravnosti, prema kojem je u Službi Poverenika sistematizovano ukupno 46 radnih mesta, sa 60 izvršilaca, od kojih je na neodređeno vreme u momentu podnošenja zahteva zaposleno ukupno 21 lice. Podneti zahtev je i u skladu sa Kadrovskim planom za 2015. godinu, kojim je planirano zapošljavanje ukupno 16 državnih službenika. Zaposlenih na određeno vreme, kao i po drugim osnovama, nema.

Predsednik Odbora je istakao da se od stupanja na snagu Zakona o izmenama i dopunama Zakona o budžetskom sistemu, Poverenik za zaštitu ravnopravnosti samo jednom obratila Odboru za pribavljanje saglasnost za zapošljavanje novih lica.

Diskusije nije bilo.

Na predlog predsednika, Odbor je većinom glasova prihvatio zahtev i doneo zaključak o davanju saglasnosti Povereniku za zaštitu ravnopravnosti za zasnivanje radnog odnosa na neodređeno vreme, putem objavljivanja javnog konkursa, sa osam novih lica, u Stručnoj službi Poverenika.

**Druga tačka dnevnog reda**: Razmatranje Izveštaja o korišćenju i raspolaganju sredstvima za rad Narodne skupštine u periodu januar - jun 2015. godine koji je podnela generalni sekretar Narodne skupštine (03 broj: 400-1743/15 od 01. jula 2015. godine)

Jana Ljubičić, generalni sekretar Narodne skupštine, istakla je da su navedenim izveštajem, koji je podnet u skladu sa članom 67. Zakona o Narodnoj skupštini, iskazani izvršeni javni rashodi i izdaci, realizovani za finansiranje nadležnosti Narodne skupštine u predmetnom periodu, i to u odnosu na planirana sredstva Skupštinskog budžeta za 2015. godinu. Kako je navela, od ukupno utvrđenog Skupštinskog budžeta, u iznosu od 1.781.786.000 dinara (funkcija 110. narodni poslanici - 611.428.000 dinara; funkcija 130. Republička izborna komisija - 26.047.000 dinara i funkcija 130. Narodna skupština - stručne službe - 1.144.311.000 dinara) ukupno je utrošeno 776.229.731 dinara (funkcija 110. narodni poslanici - 278.908.111 dinara; funkcija 130. Republička izborna komisija - 12.533.591 dinara i funkcija 130. Narodna skupština - stručne službe - 484.788.029 dinara). Imajući u vidu da je Skupštinski budžet za 2015. godinu restriktivniji u odnosu na prethodnu godinu, generalni sekretar se zahvalila svim narodnim poslanicima na razumevanju prilikom njegove realizacije.

Diskusije nije bilo.

Na predlog predsednika, Odbor je većinom glasova prihvatio Izveštaj o korišćenju i raspolaganju sredstvima za rad Narodne skupštine u periodu januar - jun 2015. godine.

**Treća tačka dnevnog reda**: Razmatranje zahteva Biljane Ilić - Stošić, narodnog poslanika, za ostvarivanje prava na isplatu mesečne naknade na ime zakupa stana u Beogradu (21 broj: 120-1793/15 od 07. jula 2015. godine)

Predsednik Odbora je obavestio članove i zamenike članova Odbora da je narodni poslanik Biljana Ilić - Stošić, u skladu sa članom 5. st. 2. i 3. Odluke o poslaničkoj naknadi - prečišćen tekst, 28 Broj 120-1105/09, od 27. marta 2009. godine i Odluke o izmenama Odluke o poslaničkoj naknadi – prečišćen tekst, 28 Broj 120-1105/09, od 24. aprila 2009. godine, podnela Odboru zahtev 21 Broj 120-1793/15 od 7. jula 2015. godine, za ostvarivanje prava na isplatu mesečne naknade na ime zakupa stana u Beogradu, kao i svu potrebnu dokumentaciju.

Diskusije nije bilo.

Na predlog predsednika, Odbor je većinom glasova doneo rešenje kojim se narodnom poslaniku Biljani Ilić - Stošić, utvrđuje pravo na isplatu mesečne naknade troškova na ime zakupa stana u Beogradu, u iznosu od 35.000,00 dinara, počev od 1. avgusta 2015. godine.

**Četvrta tačka dnevnog reda:** Razmatranje zahteva Veljka Odalovića, zamenika sekretara Republičke izborne komisije za obavljanje druge javne funkcije (21 broj 02-1925/15 od 27. jula 2015. godine)

Predsednik Odbora obavestio je članove i zamenike članova Odbora da je Veljko Odalović, zamenik sekretara Republičke izborne komisije, u vezi sa članom 28. stav 4. Zakona o Agenciji za borbu protiv korupcije, podneo Odboru zahtev 21 broj 02-1925/15 od 27. jula 2015. godine, za davanje pozitivnog mišljenja za istovremeno vršenje funkcije zamenika sekretara Republičke izborne komisije i funkcije vršioca dužnosti generalnog sekretara Ministarstva spoljnih poslova, na koju je postavljen Rešenjem Vlade Republike Srbije 24 Broj: 119-3026/2015, od 19. marta 2015. godine.

Diskusije nije bilo.

Na predlog predsednika, Odbor je većinom glasova dao pozitivno mišljenje da Veljko Odalović, zamenik sekretara Republičke izborne komisije može da vrši i funkciju vršioca dužnosti generalnog sekretara Ministarstva spoljnih poslova.

**Peta tačka dnevnog reda**: Utvrđivanje spiska lica za izdavanje nalepnica za parkiranje A-I i A-II

Predsednik Odbora je podsetio članove i zamenike članova Odbora da je Administrativni odbor Narodne skupštine na sednici održanoj 8. februara 2012. godine, doneo Odluku kojom je uređeno korišćenje prostora za parkiranje vozila oko zgrade Narodne skupštine, oblik i sadržina nalepnice za parkiranje vozila, kao i način vođenja evidencije o nalepnicama A-I i A-II za parkiranje koje se izdaju za svaki saziv. U nastavku, podsetio je na član 11. ove odluke kojim je utvrđeno ovlašćenje Odbora da utvrđuje spisak lica kojima se izdaje nalepnica za parkiranje A-I i A-II.

Diskusije nije bilo.

Na predlog predsednika, Odbor je jednoglasno utvrdio Spisak za nalepnice za parkiranje A-I i A-II.

**Šesta tačka dnevnog reda**: Razno

Povodom ove tačke dnevnog reda nije bilo predloga ni diskusije.

Sednica je završena u 12,20 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić